b'\n_START_ARTICLE_\nBiserica de lemn din Cutin\n_START_PARAGRAPH_\nBiserica de lemn din satul Cutin, comuna Pe\xc8\x99ti\xc8\x99u Mic, jude\xc8\x9bul Hunedoara a fost ridicat\xc4\x83 \xc3\xaen secolul XVIII. Are hramul \xe2\x80\x9eSf\xc3\xa2ntul Ierarh Nicolae\xe2\x80\x9d. Biserica nu se afl\xc4\x83 pe noua list\xc4\x83 a monumentelor istorice.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nSatul Cutin este p\xc4\x83str\xc4\x83torul unei biserici de lemn; \xc3\xaenchinat\xc4\x83 \xe2\x80\x9eSf\xc3\xa2ntului Ierarh Nicolae\xe2\x80\x9d. Este un edificiu dreptunghiular de mici dimensiuni, cu absida rectangular\xc4\x83, decro\xc8\x99at\xc4\x83. Clopotni\xc8\x9ba scund\xc4\x83, lipsit\xc4\x83 de foi\xc8\x99or, abia dep\xc4\x83\xc8\x99e\xc8\x99te v\xc3\xa2rful acoperi\xc8\x99ului \xc3\xaenvelit \xc3\xaen tabl\xc4\x83. \xc3\x8en a doua jum\xc4\x83tate a secolului al XVIII-lea, l\xc4\x83ca\xc8\x99ul a fost \xc3\xaenzestrat cu  nou\xc4\x83 t\xc3\xa2mpl\xc4\x83; icoanele registrului \xc3\xaemp\xc4\x83r\xc4\x83tesc poart\xc4\x83 pecetea inconfundabil\xc4\x83 a preotului-zugrav Ioan din Deva. Suprafa\xc8\x9ba interioar\xc4\x83 a b\xc3\xa2rnelor a fost c\xc4\x83ptu\xc8\x99it\xc4\x83 cu placaj, ascunz\xc3\xa2ndu-se astfel privirilor eventualele elemente cronologice \xc8\x99i iconografice \xc3\xaenc\xc4\x83 p\xc4\x83strate. Biserica pare s\xc4\x83 fi fost ridicat\xc4\x83, cel mai t\xc3\xa2rziu, \xc3\xaen secolul al XVIII-lea; pe clopotul de bronz este \xc3\xaensemnat anul 1784, probabil data unei ample renov\xc4\x83ri. L\xc4\x83ca\xc8\x99ul, consolidat \xc3\xaen 1917, este pomenit doar de conscrip\xc8\x9bia din 1805, celelate recens\xc4\x83minte ecleziastice contemporane, precum \xc8\x99i harta iosefin\xc4\x83 a Transilvaniei (1769-1773) \xc3\xael omit.'